 पाकिस्तान दे इस कबूलनामे मुजब जे पिछले म्हीने मुंबई च होए दे आतंकवादी हमलें दी साजिश दा किश हिस्सा पाकिस्तान च रचेआ गेआ हा ते इस मामले च 8एं लजोकें खलाफ मामला दर्ज कीत्ता गेआ ऐ जिंदे चा 6 हिरासत च न, जेहंदे कन्नै इस्लामाबाद ते नमीं दिल्ली बश्कार पैदा होए दे तनाव गी घट्ट करने च जकीनी तोर उप्पर किश मदाद हासल होग जेहदी बजाह कन्नै दोनें देशे बश्कर जारी शांति प्रक्रिया दे पटरी थमां उतरने दा खतरा पैदा होई गेदा हा।  पाकिस्तान दे अंदरूनी मामलें दे सलाहकार रहमान मलिक नै वीरवारें कराची च गलाया जे मुंबई च होए दे आतंकवादी हमलें दी साजिश दा किश हिस्सा कराची च रचेआ गेआ ते उत्थुं दी सरकार नै 8एं लोकें दे खलाफ मामला दर्ज कीत्ता ऐ जिंदे च इने हमलें दी साजिश दा मास्टर माईंड जकी उर रहमान लकबवी बी शामल ऐ।  इस्लामाबाद थमां छहेने आह्‌लिएं सूचनाएं च गलाया गेआ ऐ जे इस सिलसिले च गिरफ्तार कीत्ते गेदे लोकें दा सुरक्षा दे नजरिए कन्ने अधिकारिएं पासेआ कैमरे दे सामनै बेआन दर्ज कीत्ता जाग।  पाकिस्तान दी सरकार पासेआ इस सिलसिले च कीत्ती गेदी प्राथमिक जांच दी रपोट इस्लामाबाद च भारतीय उच्चायुक्त गी बी सौंपी दित्ती गेई ऐ।  मुंबई आतंकवादी हमले दी साजिश रचने आहलें खलाफ मामला दर्ज करने परैंत पाकिस्तान नै हमले दी अग्गे दी जांच लेठ भारत गी 30एं सोआलें दा इक "डोजिअर" भेजने दा फैसला कीत्ता ऐ।  हमले दे अभियुक्तें दे खलाफ मामला दर्ज कीत्ते जाने दा रहस्योदघाटन करदे होई पाकिस्तान दे अंदरूनी मामलें दे सलाहकार ने गलाया, ‘अऊं तुसें सब्भने गी एह दस्सना चाहन्ना जे स्हाड़ा देश, अंतर्राश्ट्रीय समुदाय ते ओह सब्भै जेहड़े आतंकवाद दा शकार न, इस्सी खत्म करना चाहंदे न ते असेंगी होर कुसै गल्लै कन्नै नेईं इस कम्मै कन्नै मतलब ऐ।  एह इस्लामाबाद पासेआ इक सकारात्मक सारत ऐ ते ऐसी कोई बजाह नेईं बनदी जे नमीं दिलली पाकिस्तान दी इस गैंह दा कोई सकारात्मक परता नेईं देऐ। 